เอเอซีพีจับมือรพ.เครือข่าย200แห่ง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — เอเอซีพี จับมือโรงพยาบาล อำนวยความสะดวกลูกค้าประกันไม่ต้องสำรองจ่าย
น.ส.พัชรา ทวีชัยวัฒนะ รองกรรมการผู้จัดการใหญ่ ฝ่ายบริหารการตลาดและสื่อสารองค์กร บริษัท อยุธยา อลิอันซ์ซี.พี. ประกันชีวิต เปิดเผยว่า 3 ปีที่ผ่านมาบริษัทได้ดำเนินการเพิ่มประสิทธิภาพการ บริการรักษาพยาบาลแก่ลูกค้าประกันสุขภาพและลูกค้าประกันอุบัติเหตุส่วนบุคคล โดยร่วมมือกับโรงพยาบาลในเครือข่ายอยุธยาแคร์กว่า 200 แห่งทั่วประเทศ ในการรณรงค์ให้มีการรักษาตามอาการและความเป็นจริง รวมถึงบริการผู้ป่วยนอกแบบไม่ต้องสำรองจ่ายค่ารักษาล่วงหน้า ซึ่งเจ้าหน้าที่ของโรงพยาบาลจะต้องแจ้งรายละเอียดให้ผู้ป่วยทราบ เพื่อให้ลูกค้าออกจากโรงพยาบาลได้อย่างรวดเร็ว 
ปีที่ผ่านมาบริษัทได้ทำการสำรวจความพึงพอใจของลูกค้าที่ไปใช้บริการ พบว่าคะแนนเพิ่มขึ้นเป็น 68.14 ในปี 2552 จากปี 2550 ซึ่งผลคะแนนอยู่ที่ 55.92 และมีจำนวนผู้ป่วยนอกที่ใช้บริการไม่ต้องจ่ายค่ารักษาล่วงหน้าเพิ่มสูงขึ้นทุกปี จากเดิมที่มีอัตราส่วนของจำนวนผู้ใช้บริการอยู่ที่ 18.58% ในปี 2550 เพิ่มขึ้นเป็น 57.79% ในปี 2552 นับว่าเป็นการเติบโตอย่างก้าวกระโดดภายในระยะเวลาเพียง 3 ปี 
น.ส.พัชรา กล่าวว่า ปี 2552 ที่ผ่านมา ลูกค้ามีการทำเรื่องเรียกร้องค่าสินไหมทดแทนทั้งสิ้น 1.63 แสนครั้ง จากจำนวนกรมธรรม์ทั้งหมด 8.5 แสนราย จำนวนกรมธรรม์ประกันสุขภาพเพิ่มขึ้น 9.1% จำนวนที่ไปใช้บริการโรงพยาบาลในเครือข่ายอยุธยาแคร์เพิ่มขึ้น 9.97% ค่าสินไหมทดแทนเพิ่มขึ้น 16.41% จำนวนกรมธรรม์ประกันอุบัติเหตุเพิ่มขึ้น 0.5% จำนวนที่ไปใช้บริการโรงพยาบาลในเครือ ข่ายอยุธยาแคร์ 16.89% ค่าสินไหมทดแทนเพิ่มขึ้น 0.18% 
ขณะเดียวกันการประสานงานระหว่างโรงพยาบาลกับบริษัทมีประสิทธิภาพสูงขึ้น สะท้อนจากการจัดส่งเอกสารแจ้งการรับตัวผู้ป่วยในจากโรงพยาบาลมายังบริษัทเพิ่มขึ้นเป็น 64.14% ในปี 2552จาก 44.32% ในปี 2550 และผู้ป่วยสามารถกลับบ้านได้เร็วขึ้นเพิ่มเป็น 65.80% จาก 3 ปีที่ผ่านมาซึ่งอยู่ที่ 31.35% สร้างความพึงพอใจให้กับลูกค้าอย่างมาก เพราะไม่ต้องรอนานในการทำเรื่องที่จะออกจากโรงพยาบาล
ทั้งนี้ ประสิทธิภาพที่เพิ่มขึ้นทำให้ได้ประโยชน์กันทั้ง 3 ฝ่าย ลูกค้าได้รับบริการที่สะดวกรวดเร็วและเป็นที่พอใจ ทำให้เกิดการบอกต่อเพื่อน ญาติ ในการมาทำประกันสุขภาพ ประกันอุบัติเหตุกับทางบริษัทมากขึ้น และทำให้การบริหารค่าใช้จ่ายเป็นไปอย่างมีประสิทธิภาพตามความเป็นจริง ขณะที่โรงพยาบาลก็จะได้ลูกค้าเพิ่มขึ้น โดยปี 2552 โรงพยาบาลพญาไท 2 เป็นโรงพยาบาลที่ลูกค้าพึงพอใจยอดเยี่ยม